अमेरिका ने इस पर रखा था 82 करोड़ का ईनाम, ईरान से ऑपरेट कर रहा
UN Security Council Report: Saif al Adel, Friend of Osama bin Laden, Appointed New Chief of Al Qaeda संयुक्त राष्ट्र संघ यानी UN ने सिक्योरिटी काउंसिल में रिपोर्ट जारी कर बताया है कि ओसामा बिन लादेन का वफादार सैफ अल आदेल अलकायदा का नया चीफ बन गया है
संयुक्त राष्ट्र संघ यानी UN की सिक्योरिटी काउंसिल ने सोमवार को रिपोर्ट जारी कर बताया कि ओसामा बिन लादेन का वफादार सैफ अल आदेल अलकायदा का नया चीफ बन गया है। जो अभी ईरान से ऑपरेट कर रहा है।
रिपोर्ट के मुताबिक अयमान अल जवाहिरी की अमेरिका की तरफ से गई स्ट्राइक में मौत के बाद सैफ अल आदेल को अलकायदा का चीफ चुना गया था। हालांकि, अफगानिस्तान में तालिबान के सत्ता में आने से वहां की राजनीति में चल रही उठापटक के चलते अभी अल कायदा इसकी घोषणा करने से बच रहा है।
अमेरिका ने इस पर रखा था 82 करोड़ का ईनाम
रिपोर्ट में कहा गया है कि तालिबान 2021 में सत्ता में आने के बाद इंटरनेशल लेवल पर अपनी स्वीकार्यता को बढ़ाने की कोशिश कर रहा है। जिसके चलते उसने अमेरिका के साथ एक एग्रीमेंट साइन किया था जिसमें लिखा गया था कि वो अपनी सरजमीं से किसी भी आतंकी संगठन को ऑपरेट नहीं करने देगा।
ऐसे में अगर अल कायदा सैफ अल आदेल को नया चीफ घोषित कर देता है तो इससे तालिबान की मुश्किलें बढ़ सकती हैं। चूंकि आदेल पर अमेरिका ने 82 करोड़ का ईनाम रखा था। साथ ही ये तंजानिया और केन्या में अमेरिकी दूतावासों पर हमले की साजिश रच चुका है।
ईरान में शियाओं के बीच रहने से भी आदेल की घोषणा में देरी
हालांकि कई UN सदस्यों का मानना है कि आदेल के काफी समय से ईरान में रहने के चलते अलकायदा उसके चीफ बनने पर चुप्पी साधे हुए है। इन सदस्यों का कहना है कि ईरान एक शिया बहुल देश है जिसकी कमान शिया क्लेरिक्स के हाथों में है। जबकि अलकायदा एक सुन्नी आतंकी संगठन है।
जानें कौन है सैफ अल आदेल
अल कायदा के एक्सप्लोसिव एक्सपर्ट सैफ अल आदेल का जन्म 1960 के दशक की शुरुआत में मिस्र में हुआ। माना जाता है कि उसका असली नाम मोहम्मद सलाह अल-दीन जैदान है, लेकिन सैफ अल-आदेल नाम के पीछे एक कहानी है। सैफ अल-आदेल का अर्थ है ‘सोर्ड ऑफ जस्टिस’ यानी न्याय की तलवार। इसीलिए उसने अपना नाम बदला।
सैफ अल आदेल मिस्र की सेना में कर्नल रह चुका है। 1988 में मिस्त्र के राष्ट्रपति अनवर अल सादात की हत्या के बाद वह मिस्र छोड़ कर अफगानिस्तान में मुजाहिदीन के साथ सोवियत सेना को बाहर करने में जुट गया था। माना जाता है कि वह यहां से लेबनान गया। खारतूम के खाली खेतों में आतंकियों को विस्फोटक बनाने और इस्तेमाल करने की ट्रेनिंग दी।
आदेल अल कायदा के मजलिस-ए-शूरा और मिलिट्री कमेटी का मेंबर है। उसने अफगानिस्तान, सूडान और पाकिस्तान में कई ट्रेनिंप कैंप भी चलाए। सोमालिया के रास कंबोनी में केन्या की सीमा के पास उसने ट्रेनिंग कैंप भी खोला था।
अल कायदा का एक्सप्लोसिव एक्सपर्ट, जो अमेरिकियों की जान का दुश्मन
4 अक्टूबर 1993 का दिन था। अमेरिकी रेंजर्स और सोमालिया में अल कायदा से जुड़े मिलिशिया के बीच जबरदस्त युद्ध छिड़ा था। इस दौरान मिलिशिया लीडर जनरल आइदीद के लड़ाकों ने राजधानी मोगादिशु में दो अमेरिकी हेलिकॉप्टर गिरा डाले।
इसमें 18 अमेरिकी सैनिक मारे गए। इस दौरान अमेरिकी सैनिकों की लाशों के साथ भी क्रूरता की गई। लाशों को सड़कों पर घसीटा गया। इस घटना को ‘ब्लैक हॉक डाउन’ के नाम से भी जाना जाता है। इस हमले का मास्टरमाइंड सैफ अल आदेल ही था। आदेल ने ही विस्फोटक बनाने और मिसाइलों को गिराने की ट्रेनिंग दी थी।
अमेरिका में 9/11 हमले के लिए लादेन को मना किया था
अमेरिका में 9/11 हमले से पहले सैफ अल आदेल कंधार शहर का रक्षा प्रमुख था। आदेल ने अमेरिका में वर्ल्ड ट्रेड सेंटर पर हुए हमले का विरोध किया था। हमले से ठीक 2 महीने पहले आदेल ने बिन लादेन को ऐसा न करने की सलाह दी थी।
अब ग्राफिक के जरिए अलकायदा के सफर को जानें..
